CELEX: 32019D0597
Language: hr
Date: 2019-04-09 00:00:00
Title: Odluka Vijeća (EU) 2019/597 od 9. travnja 2019. o osnivanju Skupine stručnjaka na visokoj razini za europsku financijsku strukturu za razvoj

12.4.2019   
               
               
                  HR
               
               
                  Službeni list Europske unije
               
               
                  L 103/26
               
            
         ODLUKA VIJEĆA (EU) 2019/597
         od 9. travnja 2019.
         o osnivanju Skupine stručnjaka na visokoj razini za europsku financijsku strukturu za razvoj
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 240. stavak 2.,
         budući da:
         
                     (1)
                  
                  
                     Potrebno je razmotriti europsku financijsku strukturu za razvoj. U tu svrhu trebalo bi osnovati Skupinu stručnjaka na visokoj razini za europsku financijsku strukturu za razvoj („Skupina stručnjaka”).
                  
               
                     (2)
                  
                  
                     Skupina stručnjaka trebala bi podnijeti Vijeću neovisno izvješće u kojem se navode pregled izazova i mogućnosti u vezi s poboljšanjem i racionalizacijom europske financijske strukture za razvoj, kao i scenariji za njezin razvoj u skladu s ciljevima europskih politika, kako bi se razmatranje Vijeća o toj temi temeljilo na odgovarajućim informacijama,
                  
               DONIJELO JE OVU ODLUKU:
         
            Članak 1.
            Osnivanje i zadaća
            
               1.   Osniva se Skupina stručnjaka na visokoj razini za europsku financijsku strukturu za razvoj („Skupina stručnjaka”) u okviru Glavnog tajništva Vijeća.
            
            
               2.   Zadaća je Skupine stručnjaka podnijeti Vijeću neovisno izvješće u skladu s mandatom navedenim u Prilogu ovoj Odluci. Skupina stručnjaka osniva se sve do ispunjenja svojih zadaća kako su utvrđene u mandatu i u skladu s rokom utvrđenim u mandatu.
            
         
         
            Članak 2.
            Članstvo
            
               1.   G. Thomas WIESER imenuje se predsjednikom Skupine stručnjaka.
            
            
               2.   G. José Antonio ALONSO, gđa Monique BARBUT, g. Erik BERGLÖF, g. Jacek DOMINIK, g. Nanno D. KLEITERP, g. Norbert KLOPPENBURG, g. Franco PASSACANTANDO i gđa Susan ULBÆK imenuju se članovima Skupine stručnjaka.
            
         
         
            Članak 3.
            Stupanje na snagu
            Ova Odluka stupa na snagu sljedećeg dana od dana objave u Službenom listu Europske unije.
         
         
            Sastavljeno u Luxembourgu 9. travnja 2019.
            
               
                  Za Vijeće
               
               
                  Predsjednik
               
               G. CIAMBA
            
         
      
      
         
            PRILOG
            
               SKUPINA STRUČNJAKA NA VISOKOJ RAZINI ZA EUROPSKU FINANCIJSKU STRUKTURU ZA RAZVOJ
            
            MANDAT
            1.   Skupina stručnjaka
            1.1   Sastav
            Skupina stručnjaka sastoji se od šest do osam neovisnih i nepristranih stručnjaka. Oni se imenuju na temelju stručnog i tehničkog znanja te iskustva u financijama, razvoju i relevantnom institucijskom okruženju. U sastavu Skupine stručnjaka vodi se računa o rodnoj i geografskoj ravnoteži. Sastavom Skupine uvažava se širok raspon tih kriterija i uzima se u obzir institucijska raznolikost među državama članicama. Predsjednik i članovi Skupine stručnjaka prilikom imenovanja daju izjavu o nepostojanju sukoba interesa i o tome da su neovisni i nepristrani.
            1.2.   Odabir
            Vijeće imenuje predsjednika i članove Skupine stručnjaka nakon razmatranja kandidata koje je predložio Coreper. Predsjednik je odgovoran za predlaganje brojčano ograničene skupine stručnjaka, uzimajući u obzir načela iz točke 1.1. Detaljni životopisi svih predloženih kandidata dostavljaju se državama članicama prije razmatranja koje provodi Coreper.
            1.3.   Financijske odredbe
            Članovi Skupine stručnjaka koji moraju putovati izvan svojeg mjesta boravišta radi obavljanja dužnosti u Bruxellesu imaju pravo na naknadu putnih troškova i dnevnice u skladu s Odlukom br. 21/2009 zamjenika glavnog tajnika Vijeća Europske unije o naknadi putnih troškova osoba koje nisu članovi osoblja Vijeća Europske unije. Odgovarajuće rashode snosi Vijeće.
            2.   Vremenski okvir
            Skupina stručnjaka Coreperu predstavlja svoj plan rada uskoro nakon imenovanja. Skupina stručnjaka obavješćuje Coreper o trenutačnom stanju svojeg rada u roku od tri mjeseca od osnivanja. Skupina stručnjaka redovito izvješćuje nadležna tijela Vijeća na njihov zahtjev, uključujući Radnu skupinu financijskih savjetnika, Radnu skupinu za razvojnu suradnju i Ad hoc radnu skupinu za Instrument za susjedstvo, razvoj i međunarodnu suradnju.
            Skupina stručnjaka Vijeću podnosi završno izvješće šest mjeseci nakon njezina imenovanja. Cilj je izvješća Skupine, kao i svih preporuka donesenih u okviru ispunjavanja njezina mandata, pružiti informacije i pomoć Vijeću u njegovim raspravama i mogućem donošenju odluka. Izvješće ili bilo koja preporuka ni u kojem se slučaju ne smatraju stajalištem Vijeća, među ostalim ni u pogledu zakonodavnih postupaka koji su u tijeku. Vijeće odlučuje o daljnjim postupcima u vezi s izvješćem. Osigurava se sudjelovanje i suradnja Vijeća za ekonomske i financijske poslove te Vijeća za vanjske poslove (razvoj).
            3.   Zadaće
            Za potrebe ovog mandata europska financijska struktura za razvoj obuhvaća Europsku investicijsku banku (EIB), Europsku banku za obnovu i razvoj (EBRD) i financijske instrumente kojima upravlja Komisija. Skupina stručnjaka provodi analizu europske financijske strukture za razvoj temeljenu na perspektivi koja obuhvaća cjelokupni sustav.
            Kako bi se izbjeglo udvostručivanje postojećih aktivnosti i potaknule mogućnosti za daljnju suradnju s drugim ključnim akterima u području razvoja, skupina stručnjaka osobito razmatra na koji način u najvećoj mogućoj mjeri povećati dodanu vrijednost europske financijske strukture za razvoj u okviru postojeće raznolikosti relevantnih nacionalnih tijela u državama članicama, kao što su nacionalne razvojne financijske institucije i agencije te međunarodna i multilateralna institucijska tijela, poput Razvojne banke Vijeća Europe ili Svjetske banke. Skupina stručnjaka također uzima u obzir opća kretanja i potrebe koje su tijekom vremena oblikovale globalnu financijsku strukturu za razvoj te način na koji je globalna financijska struktura prilagođena tim kretanjima i potrebama.
            Skupina stručnjaka opisuje izazove i mogućnosti u vezi s racionalizacijom europske financijske strukture za razvoj, a osobito se bavi ulogom EIB-a i EBRD-a. Ona preporučuje scenarije za unaprjeđenje europske financijske strukture za razvoj, uključujući preporuke o jasnim prioritetima i redoslijedu, uzimajući u obzir moguće povezane troškove, na temelju:
            
                        —
                     
                     
                        procjene kapaciteta trenutačne europske financijske strukture za razvoj u pogledu ostvarivanja prioritetâ politike Unije za vanjsko djelovanje i razvoj, posebno s obzirom na učinak na razvoj, djelotvornost, dodatnost, preklapanja i vrijednost za uloženi novac,
                     
                  
                        —
                     
                     
                        analize prednosti i nedostataka zadaća i instrumenata svih uključenih aktera, među ostalim strukture za upravljanje rizikom EIB-a i EBRD-a, kao i njihove upravljačke, dioničarske i poticajne strukture,
                     
                  
                        —
                     
                     
                        preispitivanja strategija koje su predložili EIB, EBRD i Komisija s ciljem daljnjeg razvoja svojih zadaća u svrhu unaprjeđenja razvoja privatnog sektora i državnih zajmova, uključujući, prema potrebi, u najslabije razvijenim i nestabilnim zemljama.
                     
                  4   Savjetovanje
            Skupina stručnjaka može se savjetovati s relevantnim institucijama i tijelima Unije, uključujući Europski parlament, Komisiju i EIB, te relevantnim nacionalnim institucijskim tijelima u državama članicama, kao što su nacionalne razvojne financijske institucije i agencije. Također se može savjetovati s EBRD-om. Skupina stručnjaka može, prema potrebi, pozvati druga tijela, uključujući tijela iz zemalja korisnica, da podnesu pisane doprinose ili iznesu prijedloge na sastancima.
            Skupina stručnjaka osigurava transparentnost u postupku savjetovanja navođenjem svih savjetovanja u prilogu svojem izvješću.
            5.   Tajništvo
            Glavno tajništvo Vijeća obavlja zadaće tajništva Skupine stručnjaka. Ono pruža administrativnu podršku potrebnu za osiguranje funkcioniranja Skupine stručnjaka, među ostalim u pogledu objave dokumenata. Vijeće snosi pripadajuće troškove, uključujući one povezane s organizacijom i sastancima.